|  |
| --- |
| 15. august 2014J.nr. 14-0357670 |

|  |
| --- |
| Resumé af del af Forslag til Lov om ændring af skatteforvaltningsloven og forskellige andre love (Hurtig afslutning i visse klagesager, omkostningsgodtgørelse i flere retssager, dækningsrækkefølgen for underholdsbidrag, restanceforebyggelse, momsregistrering af visse virksomheder samt udmøntning af kommuneaftalen for 2015 vedrørende forbedret inddrivelse af restancer til det offentlige m.v.) |

Dellovforslaget er en udmøntning af kommuneaftalen for 2015 vedrørende en forbedret inddrivelse af visse restancer til det offentlige m.v. på disse områder:

* Adgang til inddrivelse af biblioteksgebyrer ved særskilt lønindeholdelse, som adskiller sig fra den almindelige lønindeholdelse ved at være beløbsmæssigt begrænset til 400 kr. om måneden og uden betalingsevnevurdering.
* Adgang til (almindelig) lønindeholdelse og udpantning for alle biblioteksgebyrer, der skal inddrives af SKAT, således at også godkendte undervisningsinstitutioners biblioteksgebyrer omfattes.
* Adgang til inddrivelse af bibliotekers erstatningskrav ved lønindeholdelse og udpantning. Det er en betingelse, at skyldner skriftligt har anerkendt erstatningskravet, eller – mht. erstatningskrav vedrørende bortkommet udlånsmateriale – at det pågældende bibliotek har tilbudt låneren en afleveringskvittering ved materialets aflevering.
* Adgang til lønindeholdelse og udpantning for fordringer, der udspringer af såkaldte garantiforpligtelser. Der er tale om regreskrav, som en kommune m.v. kan få mod en boligtager, der ikke har overholdt sin kontraktmæssige forpligtelse over for udlejeren til ved sin fraflytning at istandsætte boligen.
* Ændring i forældelsesloven, så restanceinddrivelsesmyndighedens modregninger afbryder forældelsesfristen for den restfordring, der vil være tilbage, hvis modregningen ikke har ført til dækning af hele den fordring, med hvilken der blev modregnet.
* Ændring i udlændingeloven, så kommunalbestyrelsen selv kan tiltræde en sikkerhed, som en herboende forsørger via et pengeinstitut har skullet stille til dækning af udgifter, som kommunen har måttet afholde, frem for – som i dag – at skulle lade SKAT tiltræde sikkerheden.

Forslaget vurderes at medføre et begrænset merprovenu for det offentlige, en engangsudgift på indtil 1 mio. kr. til nødvendige systemændringer og løbende udgifter til systemvedligeholdelse på indtil 100.000 kr. årligt. Forslaget vurderes derudover at medføre begrænsede administrative lettelser for det offentlige.